Il- Gens Illum 4 ta' Settembru 2010 " Li tieħu ħajja meta ħajja ntilfet hija tpattija u mhux ġustizzja " ( L- Arċisqof Desmond Tutu ) " Il- piena kapitali hi l- iktar att ta' qtil premeditat " ( Albert Camus ) Kultant żmien nirċievi aħbarijiet mill- għaqda internazzjonali Amnesty International dwar xi ħabsin politiċi , abbuż ta' drittijiet umani , ħabsin li ġew ikkundannati għall- mewt , u każijiet simili . Amnesty tiddeppendi mill- appoġġ ta' nies mid- dinja kollha permezz ta' azzjonijiet ta' solidarjetà ma' dawn il- vittmi . Każ riċenti li qiegħed fl- aħbarijiet globali hu dak ta' Troy Davis , li huwa kkundannat għall- mewt fl- Istati Uniti tal- Amerika . Il- każ tiegħu hu wieħed tassew ta' sogħba , speċjalment meta jidher li skond Amnesty , dan hu każ mimli dubji , żbalji u preġudizzji . Amnesty International , li tgawdi kredibilità globali fil- kampanji tagħha , qed tgħid li m' hemm l- ebda prova fiżika jew xjentifika li turi li Troy Davis hu ħati ta' reat ta' qtil ta' uffiċjal tal- pulizija . Il- Papa Benedittu XVI , ir- rebbieħ tal- Premju Nobel l- Arċisqof Desmond Tutu u l- eks- President Amerikan Jimmy Carter , ilkoll qed jappellaw għall- ġustizzja lejn Davis . Iżda l- qrati ma ħasbuhiex hekk , u skond Amnesty , qed jistrieħu fuq evidenza li skond il- maġistrat m' hijiex kredibbli ! ! Maġġoranza ta' xhieda ammettew li gidbu 19 -il sena ilu , meta dan il- każ beda , u erba' xhieda stqarrew min hu l- persuna li skond huma jista' jkun il- qattel vera tal- uffiċjal tal- pulizija Mark MacPhail . Tinstema' stramba ħafna din il- ħaġa , iżda sfortunatament dan l- aħħar il- qrati ta' Savannah , Georgia , qalet li l- petizzjoni ta' Troy Davis ma laħqitx il- livell għoli meħtieġ biex jipprova l- innoċenza tiegħu ! Fi ftit kliem , se jkun hemm vittma ta' qtil premeditat mill- istat , anki jekk m' hemmx provi ċari dwar dan . Personalment ma naqbilx mal- piena kapitali fl- ebda ċirkostanza , u f' dan il- każ , żgur li m' hemm xejn li jiġġustifika li Davis jinqatel . Jekk xejn , dan il- każ juri li politika favur il- piena kapitali hi waħda diffettuża u falza . Mhux ta' b' xejn li din ġiet abolita f' bosta pajjiżi madwar id- dinja , fosthom dawk kollha fl- Unjoni Ewropea . Sakemm tibqa' t- tama , għandna nibqgħu niġġieldu għal Troy Davis u għal dawk kollha li huma mhedda mill- eżekuzzjoni mill- istat , hu liema hu l- pajjiż . Għalhekk , nappella lil dawk kollha li jixtiequ juru s- solidarjetà ma' Troy Davis biex jidħlu f' wieħed minn dawn il- links u jieħdu azzjoni proposta mill- Amnesty , liema azzjoni ddum biss ftit minuti .